**Dôvodová správa**

1. ***Všeobecná časť***

Návrh ústavného zákona, ktorým sa mení Ústava Slovenskej republiky   
č. 460/1992 Zb. v znení neskorších predpisov predkladajú do Národnej rady Slovenskej republiky poslanci Národnej rady Slovenskej republiky za politickú stranu   
Kotleba – Ľudová strana Naše Slovensko Marian Kotleba, Milan Uhrík a Martin Beluský.

Cieľom predkladanej novely Ústavy je zastaviť schvaľovanie deficitných rozpočtov orgánov štátnej a verejnej správy a zamedziť tak ďalšiemu zvyšovaniu verejného dlhu Slovenskej republiky.

Predloženie tejto novely Ústavy je reakciou na notorické predkladanie deficitných návrhov štátneho rozpočtu zo strany všetkých predchádzajúcich vlád Slovenskej republiky, vrátane súčasnej vlády.

Bez ohľadu na to, v akom stave či štádiu hospodárskeho cyklu sa slovenská ekonomika nachádzala, schválila doposiaľ každá vláda vždy deficitný návrh štátneho rozpočtu. Za posledných 10 rokov vzrástli príjmy štátneho rozpočtu približne o polovicu   
- zo sumy 10 miliárd eur v roku 2007 na odhadovaných viac ako 15 miliárd eur v roku 2017.   
Napriek tomuto výraznému 2-násobnému nárastu príjmov štátneho rozpočtu však za rovnaké obdobie vzrástol dlh verejnej správy takmer 2,5-násobne - zo sumy 18 miliárd eur v roku 2007 na odhadovaných 44 miliárd eur v roku 2017. Navyše, v schválenom návrhu štátneho rozpočtu na rok 2018 je plánovaný ďalší deficit vo výške ďalších 1,97 miliardy eur. Vzhľadom k týmto dlhodobo negatívnym historickým skúsenostiam je nereálne očakávať,   
že by vláda v nasledujúcich rokoch dobrovoľne prijala vyrovnaný štátny rozpočet.

Preto navrhujeme zakázať schvaľovanie deficitných rozpočtov verejnej správy priamo v Ústave SR. V prípade, ak by vláda SR alebo orgán územnej samosprávy schválil deficitný návrh rozpočtu, bol by takýto rozpočet označený ako protiústavný a nenadobudol by právoplatnosť. Vďaka tomuto ústavnému mechanizmu by bola garantovaná trvalá udržateľnosť štátnych financií bez ohľadu na politickú orientáciu vlády.

Predkladaná novela Ústavy kladie rovnaké nároky na vyrovnanosť,   
resp. prebytkovosť schváleného rozpočtu aj pre obce, mestá a vyššie územné celky.   
V prípade miest a obcí však ponechávame možnosť uplatnenia výnimky, vďaka ktorej   
by za určitých okolností bolo možné schváliť aj deficitný rozpočet. Aplikácia tejto výnimky sa predpokladá najmä vo výnimočných prípadoch, napríklad pri odstraňovaní následkov živelných katastrof alebo potreby prefinancovania veľkých investičných akcií, ktoré   
by si mestá a obce zo svojho štandardného rozpočtu dovoliť. Pre právoplatné schválenie deficitného rozpočtu mesta alebo obce je však vyžadovaný predošlý súhlas vlády SR s uplatnením ústavnej výnimky vo forme uznesenia vlády.

Návrh zákona bude mať jednoznačne pozitívny vplyv na rozpočet verejnej správy. Pri správnom návrhu rozpočtu nebude mať negatívne sociálne vplyvy ani negatívny vplyv na podnikateľské či životné prostredie.

1. ***Osobitná časť***

**Čl. I**

K bodu 1

Navrhovanou úpravou sa zabráni vytváraniu schodkového štátneho rozpočtu.

K bodu 2

Navrhovanou úpravou sa zabráni vytváraniu schodkového rozpočtu obcí a vyšších územných celkov. Vláda môže obciam, v odôvodnených prípadoch, udeliť výnimku.

**Čl. II**

Navrhuje sa účinnosť zákona pätnástym dňom po jeho vyhlásení v Zbierke zákonov.